Становище на Европейския комитет на регионите — План за действие в областта на цифровото образование

(2018/C 461/08)

Главен докладчик: Domenico GAMBACORTA (IT/ЕНП), управител на провинция Авелино Отправен документ: Съобщение на Комисията до Европейския парламент, Съвета, Европейския икономически и социален комитет и Комитета на регионите относно плана за действие в областта на цифровото образование, COM(2018) 22 final

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

Ключови послания:

1. подчертава, че от стартирането на процеса от Болоня образованието играе решаваща роля за създаването на европейско пространство за диалог и сътрудничество относно основните принципи — свобода на изразяване, толерантност, свобода на научноизследователската дейност, свободно движение на студенти, преподаватели и научни работници, участието на ученици и студенти и съвместното създаване на знания през целия живот, които са отражение на основните ценности на съвременното европейско общество;

2. посочва, че ангажиментът на държавите — членки на ЕС, за предоставяне на „най-доброто образование и обучение“ на младите хора беше потвърден в неотдавнашни декларации (Братислава, септември 2016 г.; Рим, март 2017 г.) и на срещи на високо равнище (Талин, май 2017 г.; Гьотеборг, ноември 2017 г., Брюксел, януари 2018 г.);

3. изтъква как цифровата революция ще продължи да променя значително начина, по който европейците живеят, учат, работят и общуват и подчертава, че уменията и компетентностите в областта на цифровите технологии са от основно значение наред с езиковата и математическата грамотност, за да се помогне на гражданите да посрещнат предизвикателствата на един постоянно развиващ се, глобализиран и взаимосвързан свят;

4. споделя виждането, че придобиването на цифрови умения и компетентности трябва да започва в ранна възраст и да продължава през целия живот в рамките на образователните програми, както за деца, така и за възрастни;

5. отчита факта, че развиването на цифровите умения на работната сила в ЕС е от съществено значение за справяне с преобразуването на пазара на труда и за избягване на недостига на умения или несъответствието между търсени и предлагани умения;

6. разглежда цифровото образование като необходимост и възможност за справяне с предизвикателствата в образованието, напр. възможността за по-индивидуализирано и приобщаващо преподаване за хора със специални образователни потребности и увреждания, мигранти и хора, разчитащи на системите за полагане на грижи в държавите членки;

7. отбелязва, че развитието на цифровите умения е отличен инструмент за развиването на нови предприемачески таланти, за постигането на автономност при изпълнението на индивидуални или допълващи задачи, както и за работата в мултидисциплинарен екип или екип, отличаващ се с географско многообразие;

8. изтъква потенциала на цифровата трансформация за възходящата мобилност, изграждането на по-добре образовани и информирани граждани, насърчаването на гражданското участие, демократизирането на знанията, подобряването на достъпа до, потреблението и създаването на информация за управление с цел гарантиране на здрава цифрова идентичност и цифрово активни и отговорни граждани;

9. подчертава, че зле подготвените ползватели са особено податливи на многобройните рискове, които крие невежото използване на цифрови ресурси, включително кибертормоза, фишинга, съобщенията със сексуално съдържание („sexting“), сексуално изнудване („sextortion“), пристрастяването към интернет игри (Интернет гейминг разстройство), симптомите на цифров стрес, свързан с работата, и страха „да не изпуснат нещо“ („Fear Of Missing Out“);

10. отправя искане да се обърне по-голямо внимание на укрепването на критичното мислене и медийната грамотност на възрастните, децата и младите хора, за да могат те да преценяват и преодоляват господстващото разпространение на фалшиви новини и рисковете от безкритично използване на наличната информация в интернет или достъпна с помощта на цифровите технологии;

11. посочва че масовото въвеждане на алгоритми и системи за машинно самообучение, изкуствен интелект и механизми за анализ на данни представлява риск за педагогическата свобода и поражда опасения във връзка с неутралността, сигурността на данните и неприкосновеността на личния живот;

12. посочва някои резултати от проучването „The Survey of Schools: ICT in Education“ ( 1 ) (2013 г.), в което се констатира, че: — осигуряването на инфраструктура в училищата варира значително в отделните държави; — едва около 50 % от учениците в ЕС се обучават от преподаватели, които имат положителна нагласа относно способността си да интегрират цифровите технологии по педагогически полезен начин в преподаването; — едва около 25 — 30 % от учениците се обучават от учители, преминали през задължително обучение в областта на ИКТ;

13. посочва, във връзка с това, решаващата роля на учителите и преподавателите в направляването на учащите се към новаторски практики за създаване на знания посредством подходящи връзки между формалното, неформалното и информалното учене, приемайки, че не съществува универсално приложим подход към разширяването на мащаба на цифровите иновации в образованието;

14. изтъква, че учителите, ръководните екипи на образователните институции и другите работещи в образованието се нуждаят от подкрепа и подходящо обучение, за да съчетаят традиционните образователни методики с възможностите, които предлагат цифровите технологии;

15. предлага за тази цел сътрудничество между частните и публичните заинтересовани страни, в което да участват по-специално доставчици на образователни технологии, посредством евентуалните им браншови организации, с цел да се осигури обучение на преподавателите, наред с безплатни цифрови учебни материали, а също така да се разрешат трансграничните въпроси, свързани с интелектуалната собственост;

16. посочва риска големите дружества за цифрови услуги, и по-специално GAFAM (Google, Amazon, Facebook, Apple и Microsoft) да наложат своите стандарти в образованието, предоставяйки своя хардуер и/или софтуер и образователни ресурси, поради което трябва да се установят стриктни проверки по отношение на защитата на данни и авторските права;

17. подчертава необходимостта от намаляване на съществуващото цифрово разделение, като се имат предвид различните фактори, обуславящи това явление, например различният географски и демографски контекст, езиците, на които се осъществява комуникацията, различното образователно равнище, разликите, свързани с пола и възрастта, възможно увреждане или принадлежността към социално-икономически групи в неравностойно положение;

18. настоява, че е необходимо по-добро оползотворяване на финансовата подкрепа от ЕС, за да се гарантира, че училищата и учебните заведения, в това число не само заведенията за задължително образование, но и други образователни равнища като детски заведения, центрове за възрастни, консерватории и др., са оборудвани с необходимата високоскоростна и висококачествена широколентова инфраструктура, по-специално онези от тях, които се намират в райони, характеризиращи се с географски, демографски или социални предизвикателства, с цел да се гарантира достъп до учене през целия живот;

19. предлага, съгласувано с въвеждането на иновационни цифрови ресурси и практики, да бъдат тествани нови ресурси и техники за оценка, като постоянни обективни критерии и стандарти за оценка, които да се въведат в комбинация с по-традиционните, за да се оползотвори потенциалът, който предлага бързата обратна връзка, за по-индивидуализиран и ефикасен учебен процес;

20. отбелязва, че в съответствие с принципите, залегнали в основата на Платформата за учене през целия живот, за да се постигнат по-добър учебен процес и по-добри резултати, в центъра на вниманието трябва да бъдат учащите се, които да споделят целите въз основа на своите виждания и ценности, така че да се избегне рискът от превръщането им в пасивни ползватели на технологиите;

21. приветства плана за действие в областта на цифровото образование като краткосрочен инструмент за насърчаване, прилагане и разширяване на целесъобразното използване на цифровите и иновативните образователни практики в училищата, професионалното образование и обучение и висшето образование в рамките на „европейското пространство за образование“ и „Новата европейска програма за умения“ ( 2 ) , в допълнение към „Препоръките относно общите ценности и ключовите компетентности“;

22. признава, че приоритетите, заложени в плана за действие в областта на цифровите технологии, съответстват на сложните и многобройни предизвикателства, породени от цифровата революция;

23. счита, че планът за действие в областта на цифровото образование следва да бъде адекватно подкрепен от новата многогодишна финансова рамка, както и с ресурси от националните бюджети, които да бъдат заделени не само за свързаност и инфраструктура, но и за развитието на цифрови умения и компетентности на всички образователни равнища;

24. изтъква, че за интегрирането на цифровите технологии в нашите образователни системи и за действителното постигане на целите на плана за действие е необходимо плодотворно сътрудничество между всички участващи и потенциални заинтересовани страни, за да се гарантират сближаване, полезни взаимодействия, интердисциплинарен експертен опит и оперативна съвместимост на отделните системи;

25. счита, че е жизненоважно да се положат значителни усилия за координиране и интегриране на всички инициативи и действия, които спомагат и за подобряването на политиките за разпространение, за да се избегне ситуация, в която от наличните възможности се възползват предимно образователни и политически институции, които се ориентират по-добре в „джунглата“ на поканите за кандидатстване за финансиране;

26. припомня основната роля на местните и регионалните власти в изпълнението на политиките за образование и обучение и че поради това в адаптирането на образователните системи към стандартите на цифровата ера следва да участват всички равнища на управление (европейско, национално, регионално и местно);

По-добро използване на цифровите технологии за преподаване и учене: цифрови компетентности и умения за цифровата трансформация

27. изтъква, че въпреки че достъпът до цифрова инфраструктура е само един аспект на цифровото разделение, липсата на финансиране и недостатъчното и неизправно оборудване и широколентов достъп все още представляват пречка за използването на ИКТ в преподаването и ученето;

28. призовава за подкрепа за създаването на национални стратегии и рамки, за засилен диалог между заинтересованите страни, както и за по-голяма подкрепа за придобиване на нови методически умения от страна на учителите;

29. призовава за започването на мащабна кампания от инициативи за обучение на учители и работещи в образованието с цел подобряване на реалните им цифрови умения, със специален акцент върху онези от тях с ниски умения и опит в областта на цифровите технологии;

30. приветства подкрепата на ЕС за цифровата подготвеност на общообразователните и професионалните училища чрез укрепване на тяхната компетентност в областта на цифровите технологии и чрез разпространяването на инструмента за самооценка SELFIE, за да достигне до един милион преподаватели, инструктори и ученици до края на 2019 г., в синергия с евентуални инструменти за оценка, приети на равнището на отделните държави членки;

31. посочва, че ИКТ допринасят за иновациите в процесите и организационните мерки, и счита, че инструменти като Европейската рамка за електронните компетентности (e-CF), полезна за възможността за съотнасяне на компетентностите и уменията в областта на ИКТ в цяла Европа;

32. признава добавената стойност на ваучерна схема, предназначена предимно за районите в по-неблагоприятно положение, и на внедряването на подходящ инструментариум за селските райони;

33. одобрява предложението за рамка за издаване на цифрово удостоверени квалификации и за валидиране на цифрово придобити умения, които се ползват с доверие и които са описани на различни езици, и счита, че е от първостепенно значение тя да бъде напълно съобразена с Европейската квалификационна рамка за учене през целия живот (ЕКР) и Европейската класификация на уменията, компетентностите, квалификациите и професиите (ESCO);

34. насърчава сътрудничеството между промишлеността и образованието и други форми на публично-частни партньорства с цел разработване на програми за обучение по цифрови компетентности, и за да се гарантира, че упражняването на „цифрови“ професии е еднакво достъпно за всички, независимо от социално-икономическия произход или физическите увреждания.

Развиване на цифровите компетентности и умения, необходими за цифровата трансформация

35. посочва, че училищните общности трябва да подкрепят всички учащи се и да отговарят на техните специфични потребности, с цел да се гарантира пълно приобщаване;

36. счита, че е от решаващо значение да се намали разделението в обучението между ученици от различни социално-икономически среди и да се оползотворява потенциалът на персонализираното преподаване и новите учебни средства, и да се използват пълноценно образователните ресурси със свободен достъп и отворената наука;

37. призовава за разработването на общоевропейска платформа за електронно висше образование, която да предлагат обучение, смесена мобилност, виртуални кампуси и обмен на най-добри практики между висшите учебни заведения;

38. приветства новата Европейска рамка за цифрова компетентност на преподавателите, която предлага насоки при разработването на модели за умения в областта на цифровите технологии;

39. подчертава значението на насърчаването и улесняването на развитието на цифровите умения на преподавателите по интегриран начин в Рамка за професионална педагогическа компетентност, която да обхваща първоначалното обучение, обучението, даващо достъп до професията и постоянното повишаване на квалификацията;

40. признава значението на мобилността и поради това призовава за засилване на акцента на следващата програма „Еразъм+“ и други съответни европейски програми за финансиране в подкрепа на адаптирането на образованието и обучението към ерата на цифровите технологии;

41. подчертава значението на сътрудничеството и на съгласуваните усилия в областта на образованието. Призовава за обща европейска платформа, отворена за различни заинтересовани страни с цел разработване на референтни критерии и показатели, за да се наблюдава отблизо напредъкът на различните образователни институции — в училищата и други учебни среди, по отношение на ИКТ. Тази работа трябва да се извършва в тясно сътрудничество между държавите членки, за да може да се използва натрупания опит, да се идентифицират съществуващите методи за проследяване и др.;

42. подчертава значението на цифровите компетентности за всички граждани съгласно преработената Европейска референтна рамка за ключовите компетентности за учене през целия живот, включително Европейската рамка за цифрова компетентност на гражданите, описваща цифровата компетентност в пет области (грамотност за работа с информация и данни; комуникация и сътрудничество; създаване на цифрово съдържание; безопасност и благополучие; и решаване на проблеми); и насърчава преподаване и учене, при които цифровите компетентности са интегрирани с останалите умения, които трябва да се развиват;

43. подкрепя предложените i) общоевропейска кампания за повишаване на осведомеността, насочена към преподавателите, семействата и учащите, с цел насърчаване на безопасността онлайн, киберхигиената и медийната грамотност; и ii) инициатива за обучение по киберсигурност, основана на Рамката за цифрова компетентност на гражданите, за да се предостави на хората възможност да използват технологиите уверено и отговорно; както и iii) изтъкване и разпространение на добри практики, за да се предостави на хората възможност да използват технологиите уверено и отговорно;

44. насърчава предприемаческия дух на регионите и градовете и прехода към отворени иновации, чрез насочен към човека подход на партньорства между публичния и частния сектор, университети и граждани;

45. очаква да бъде редовно информиран относно политическите поуки от начина на изпълнение на действията и да бъде поканен да даде своя принос към започващия дебат относно бъдещото европейско сътрудничество в областта на образованието и обучението;

Подобряване на образованието чрез по-добър анализ на данни и предвиждане

46. призовава за приемането на обща и споделена методологична рамка за определяне на показатели, даващи възможност да се открие цифровото разделение, както и за значителни усилия за изграждане и събиране на надеждни и лесно достъпни данни за неговата оценка и мониторинг;

47. привлича вниманието към проблемите, които възникват, когато личните данни и досиетата на учениците се съхраняват от частни оператори, често в друга част на света. По-конкретно, трябва да се обърне специално внимание на това дали тези оператори са готови да подпишат споразумение за ползване с множество местни, регионални или национални органи;

48. изразява загриженост и във връзка с „извличането на данни“, т.е. как да се реагира на използването на данните на учениците и училищния персонал от предприятията с цел тяхното продаване на трети страни, и отбелязва, че, особено за местните и регионалните власти, е важно да се изясни колко време съответните административни данни и подобни документи могат да остават публично достъпни;

49. очаква стартирането на планираните пилотните схеми с цел по-добро използване на наличните данни и подпомагане на изпълнението и наблюдението на образователната политика и приветства планираните инструментариум и насоки за държавите членки;

50. счита, че е важно да се направят стратегически прогнози за основните тенденции, произтичащи от цифровата трансформация, за бъдещето на образователните системи, в тясно сътрудничество с експерти от държавите членки, включително представители на местните и регионални власти, и чрез използване на съществуващите и бъдещи канали за сътрудничество на равнище ЕС в областта на образованието и обучението;

51. насърчава иновациите, насочени към потребителите, като ключови за бързото приемане на иновативни решения за преодоляване на предизвикателства в сферата на образованието. Често гледната точка на ползвателя не се взема предвид в достатъчна степен, което би могло да ограничи евентуалните решения на някое предизвикателство. Във връзка с това приветства проучването на начини за насърчаване на участието на гражданите, тяхната ангажираност и иновациите, продиктувани от нуждите на потребителите;

52. подчертава, че този план за действие следва да подкрепя и европейския семестър, ключова движеща сила за реформи чрез специфичните за всяка държава препоръки, свързани с образованието и обучението;

53. подкрепя усилията за постигане на напредък във връзка с управлението на училищните образователни системи и припомня, че доброто многостепенно управление (МСУ) може да подобри резултатите в образованието и обучението, да повиши участието, да стимулира създаването на новаторски механизми, да насърчи приобщаваща образователна система, която да е насочена към личността в нейната цялост, и да разработи системи за учене през целия живот;

54. приветства обявения от Европейската комисия диалог във връзка с изпълнението на предложените действия и мерки и изразява своята готовност да се включи и да продължи да си сътрудничи с Европейската комисия, заедно с държавите членки, Европейския парламент, Европейския икономически и социален комитет и Групата на Европейската инвестиционна банка, за да се постигне напредък по предложената програма и да се осигури привеждане в съответствие с приоритетите в настоящите и бъдещите европейски програми за финансиране.

Брюксел, 10 октомври 2018 г. Председател на Европейския комитет на регионите Karl-Heinz LAMBERTZ

(1) Survey of Schools: ICT in Education. Benchmarking access, use and attitudes to technology in Europe’s schools. Final study report (Преглед на училищата: ИКТ в образованието. Сравнителен анализ на достъпа до, използването на и нагласите към технологиите в европейските училища. Окончателен доклад от проучването), Европейска комисия, 2013 г.

(2) COM(2016) 381.